**Β΄ΓΥΜΝΑΣΙΟΥ**

**ΝΕΟΕΛΛΗΝΙΚΗ ΓΛΩΣΣΑ**

**ΕΝΟΤΗΤΑ 4η**

**ΘΕΩΡΙΑ ΓΙΑ ΤΑ ΑΝΤΙΚΕΙΜΕΝΑ (ΜΟΝΟΠΤΩΤΑ-ΔΙΠΤΩΤΑ, ΑΜΕΣΑ-ΕΜΜΕΣΑ,ΣΥΣΤΟΙΧΑ)**

Το **πρόσωπο ή το πράγμα** στο οποίο πηγαίνει η ενέργεια του υποκειμένου το ονομάζουμε **αντικείμενο**. Συνηθίζουμε επίσης να λέμε ότι το αντικείμενο συμπληρώνει την έννοια ενός μεταβατικού ρήματος.

**ΤΙ ΧΡΗΣΙΜΟΠΟΙΕΙΤΑΙ ΩΣ ΑΝΤΙΚΕΙΜΕΝΟ**

|  |
| --- |
| Ο γεωργός οργώνει **το χωράφι. ουσιαστικό**  Δες **τον ανόητο** τι κάνει! **επίθετο**  Απελευθέρωσαν **τους κρατούμενους**. **μετοχή**  Εγώ θέλω μόνο **εκείνον** και κανέναν άλλο. **αντωνυμία**  Φίλησέ **με**! **αντωνυμία**  Ποτέ δε λέει **ευχαριστώ**! **ρήμα**  Άκουσα ένα **οχ**! **επιφώνημα**  Θέλω **να φάω**. **Ονοματική βουλητική πρόταση**  Είπε **ότι δε με θέλει πια**! **Ονοματική ειδική πρόταση**  Πάρε **ό,τι σου αρέσει**. **Ονοματική αναφορική πρόταση** |

Από τα παραπάνω παραδείγματα γίνεται φανερό ότι ως αντικείμενο χρησιμοποιείται εκτός από ουσιαστικό και κάθε άλλο μέρος του λόγου (επίθετο, μετοχή, αντωνυμία, ρήμα,επιφώνημα, ολόκληρη πρόταση) με ή χωρίς το άρθρο μπροστά τους, όταν στο λόγο παίρνουν θέση ουσιαστικού.

**ΣΕ ΠΟΙΑ ΠΤΩΣΗ ΜΠΑΙΝΕΙ ΤΟ ΑΝΤΙΚΕΙΜΕΝΟ**

Το αντικείμενο μπαίνει μόνο στις πλάγιες πτώσεις, δηλαδή στη γενική και στην αιτιατική. **Ποτέ δεν μπαίνει στην ονομαστική.** Περισσότερο χρησιμοποιούμε το αντικείμενο στην αιτιατική. Το αντικείμενο στη γενική είναι αρκετά σπάνιο. Συνήθως αντί για τη γενική χρησιμοποιούμε εμπρόθετο αντικείμενο, δηλ. αντί να πούμε «Η Στέλλα μοιάζει **του μπαμπά** της» λέμε: «Η Στέλλα μοιάζει **στον μπαμπά**της.»

**ΜΟΝΟΠΤΩΤΑ ΚΑΙ ΔΙΠΤΩΤΑ ΡΗΜΑΤΑ**

Για να συμπληρωθεί η έννοια ενός ενεργητικού μεταβατικού ρήματος άλλοτε χρειάζεται ένα αντικείμενο κι άλλοτε δύο αντικείμενα. Ας δούμε τα παραδείγματα:

|  |  |  |
| --- | --- | --- |
|  | **Παραδείγματα** | **πτώση** |
|  | 1. Η Ελένη μοιάζει **του πατέρα** της | γενική |
|  | 1. Ο Γιώργος φίλησε **την Ελένη**. | αιτιατική |
|  | 1. Ο Γιώργος φίλησε **την Ελένη** και **την Άννα**. | Αιτιατική |
|  | 1. Ο Γιώργος κλάδεψε **την τριανταφυλλιά** και **τη λεμονιά**. | Αιτιατική |
|  | 1. Κάνεις **κακό** **του εαυτού** σου. | αιτιατική - γενική |
| τ | 1. **Μου** αγόρασε μια **τυρόπιτα**. | γενική – αιτιατική |
|  | 1. **Με** ρώτησε **κάτι**. | αιτιατική – αιτιατική |
| η | 1. **Με** ρώτησε **τι κάνω**. | αιτιατική – πρόταση |

**ΠΡΟΣΟΧΗ**

Στο παράδειγμα «Ο Γιώργος φίλησε **την Ελένη**και **την Άννα**» και τα δύο αντικείμενα βρίσκονται στην **ίδια πτώση** (αιτιατική) και δηλώνουν και τα δύο **πρόσωπο**.

  Παρομοίως στο παράδειγμα «Ο Γιώργος κλάδεψε **την τριανταφυλλιά**και **τη λεμονιά**» και τα δύο αντικείμενα βρίσκονται στην **ίδια** **πτώση** (αιτιατική) και δηλώνουν και τα δύο **πράγμα**.

 Από την άλλη στο παράδειγμα «**Με** ρώτησε **κάτι**» μπορεί και τα δύο αντικείμενα να βρίσκονται στην ίδια πτώση (αιτιατική) το ένα όμως δηλώνει **πρόσωπο** και το άλλο **πράγμα**.

**ΤΟ ΑΝΤΙΚΕΙΜΕΝΟ ΣΕ ΓΕΝΙΚΗ**

Αντικείμενο σε γενική παίρνουν λίγα ρήματα στα νέα ελληνικά.

|  |  |  |
| --- | --- | --- |
| Παραδείγματα | | |
| α | 1. Ο Γιώργος μοιάζει **του πατέρα** του. | γενική |
| β | 1. **Του** μοιάζει. | γενική |
| γ | 1. Μη μιλάς **του Γιώργου**. | γενική |
| δ | 1. Μη **του** μιλάς. | γενική |
| ε | 1. **Μου** φτάνουν αυτά. | γενική |
| σ | 1. **Μου** ξέφυγε μια καλή ευκαιρία. | γενική |
| ζ | 1. Ο Γιώργος μοιάζει **στον πατέρα** του. | σε + αιτιατική |
|  | 1. Ο Γιώργος μοιάζει **με τον πατέρα** του. | με + αιτιατική |
| θ | 1. **Από μένα**ξέφυγε μια καλή ευκαιρία. | από + αιτιατική |

Όπως φαίνεται από τα παραδείγματα **α' έως στ'** το αντικείμενο βρίσκεται σε πτώση **γενική.** Μπορεί να είναι ουσιαστικό ή **πολύ συχνά να χρησιμοποιείται ο αδύνατος τύπος της προσωπικής αντωνυμίας.**

Στα παραδείγματα **ζ', η' και θ'** το αντικείμενο της γενικής αντικαταστάθηκε **από εμπρόθετο αντικείμενο με τις προθέσεις  σε,  με,  από  + αιτιατική.** (Δες τους τύπους της  [**προσωπικής αντωνυμίας**](javascript:)

**ΤΟ ΑΝΤΙΚΕΙΜΕΝΟ ΣΕ ΑΙΤΙΑΤΙΚΗ**

Τα περισσότερα ρήματα της Νέας Ελληνικής παίρνουν για συμπλήρωμα της έννοιάς τους αντικείμενο σε αιτιατική.

Διάβασε προσεκτικά τα παραδείγματα:

|  |  |  |  |
| --- | --- | --- | --- |
| **Παραδείγματα** | | | |
| 1η ομάδα |  | Ο Γιώργος φίλησε **την Ελένη**. | αιτιατική |
|  | **Την** φίλησε. | αιτιατική |
|  | Αυτό δε **με** αφορά. | αιτιατική |
|  | Ο νόμος αφορά όλους **τους μαθητές**. | αιτιατική |
| 2η ομάδα |  | Αυτός έζησε **τη ζωή**του! | αιτιατική |
|  | Παίζουμε ένα **παιχνίδι**; | αιτιατική |
|  | Είπα να γράψω ένα **γράμμα**; | αιτιατική |
| η | Κοιμήθηκε **τον ύπνο** του δικαίου | αιτιατική |
| 3η ομάδα | θ | Χόρεψε τσάμικο **χορό**. | αιτιατική |
| ι | Χόρεψε **τσάμικο**. | αιτιατική |

Τα αντικείμενα της πρώτης ομάδας λέγονται **εξωτερικά αντικείμενα**.

Τα αντικείμενα της δεύτερης και τρίτης ομάδας, επειδή

α) **έχουν την ίδια ρίζα με το ρήμα** (ζω-ζωή, παίζω-παιχνίδι, γράφω-γράμμα) ή

β) παρόλο που δεν έχουν την ίδια ρίζα **έχουν συγγενική σημασία με το ρήμα** (κοιμήθηκε-ύπνο), λέγονται **σύστοιχα ή εσωτερικά αντικείμενα.**

Πολλές φορές δίπλα σ' ένα αντικείμενο υπάρχει ένας επιθετικός προσδιορισμός (τσάμικο). Αρκετά συχνά παραλείπεται το σύστοιχο αντικείμενο και μένει μόνο ο επιθετικός προσδιορισμός ως σύστοιχο αντικείμενο (χόρεψε τσάμικο).

**ΤΟ ΑΝΤΙΚΕΙΜΕΝΟ ΣΤΑ ΔΙΠΤΩΤΑ**

Στα δίπτωτα ρήματα τα αντικείμενα θα μπαίνουν στις εξής πτώσεις:

α) γενική - αιτιατική,

β) αιτιατική (προσώπου) - αιτιατική (πράγματος).

Από τα δύο αυτά αντικείμενα το ένα λέγεται **άμεσο** και το άλλο **έμμεσο**.

Λέγεται **άμεσο** εκείνο στο οποίο πηγαίνει άμεσα η ενέργεια του υποκειμένου ή γιατί αυτό σχετίζεται άμεσα με το ρήμα.

Λέγεται **έμμεσο** εκείνο στο οποίο πηγαίνει έμμεσα η ενέργεια του υποκειμένου.

α) Ο Γιώργος **μου** ζήτησε **χρήματα** (**μου** έμμεσο, **χρήματα** άμεσο)

β) **Του** έδωσα **το βιβλίο**. (**του** έμμεσο, **το βιβλίο** άμεσο)

Αυτό που βρίσκεται σε **γενική** είναι **έμμεσο** κι αυτό που βρίσκεται σε **αιτιατική** είναι **άμεσο**.

**ΠΡΟΣΟΧΗ:**

Όταν το ρήμα μας έχει αντικείμενο σε **γενική** και **αιτιατική**

Το αντικείμενο της **γενικής** είναι **έμμεσο** και μπορεί να αντικατασταθεί από **εμπρόθετο**.

1. Έδωσα του Γιώργου το βιβλίο. ( στον Γιώργο)
2. Ζήτησα του Γιώργου χρήματα. (από τον Γιώργο)

Όταν έχουμε ένα αντικείμενο σε πτώση **γενική** και το δεύτερο αντικείμενο **σε πρόταση**, τότε η γενική θα είναι το **έμμεσο αντικείμενο** και η πρόταση το **άμεσο**.

|  |  |  |
| --- | --- | --- |
| ΠΑΡΑΔΕΙΓΜΑ:Ο Γιώργος **μου** ζήτησε **να πάμε στο γήπεδο**. | **μ** | **ν** |

Όταν έχουμε δύο αντικείμενα σε αιτιατική

**άμεσο** είναι το αντικείμενο που δηλώνει **πρόσωπο**.

ΠΑΡΑΔΕΙΓΜΑ: Η μάνα μου **με** τάιζε κάθε μέρα **πατάτες**.

**ΕΠΙΣΗΜΑΝΣΗ**

 Όταν έχουμε δύο αντικείμενα σε αιτιατική από τα οποία το ένα δηλώνει πρόσωπο και το άλλο πράγμα, **άμεσο** είναι το αντικείμενο που δεν μπορεί να αντικατασταθεί, ενώ **έμμεσο αυτό που μπορεί να αντικατασταθεί από εμπρόθετο**.

ΠΑΡΑΔΕΙΓΜΑ:

Η καθηγήτρια διδάσκει **τους μαθητές** **χορό**.

Η καθηγήτρια διδάσκει **στους μαθητές** **χορό**.

**ΣΥΜΠΕΡΑΣΜΑ**

1ον.Όταν έχουμε δύο αντικείμενα το ένα σε γενική και το άλλο σε αιτιατική, τότε η **αιτιατική είναι το άμεσο**.

2ον.Όταν το ρήμα συντάσσεται (παίρνει ως αντικείμενο) δύο αιτιατικές, από τις οποίες η μία είναι πρόσωπο και η άλλη πράγμα, τότε η **αιτιατική του προσώπου είναι το άμεσο** και **η αιτιατική του πράγματος το έμμεσο**.

3ον.Όταν το ρήμα συντάσσεται (παίρνει ως αντικείμενο) δύο αιτιατικές, από τις οποίες η μία είναι πρόσωπο και η άλλη πράγμα, και η **αιτιατική του προσώπου ή του πράγματος**  μπορεί να αντικατασταθεί  **από εμπρόθετο** τότε αυτή είναι **έμμεσο** και η **αιτιατική που παραμένει αμετάβλητη το άμεσο**.